জাতিসংঘের নিরাপত্তা পরিষদে ভারতের স্থায়ী সদস্যপদ গ্রহনের প্রচেষ্টায় প্রেসিডেন্ট ওবামার সমর্থন
প্রেসিডেন্ট ওবামার উদ্দেশ্য যুক্তরাষ্ট্র এবং ভারতের মধ্যে ইতিমধ্যেই বিরাজমান অনন্য বন্ধুত্বের সম্পর্ককে আরও শক্তিশালী করা।
প্রেসিডেন্ট বারাক ওবামা জাতিসংঘ নিরাপত্তা পরিষদে ভারতের স্থায়ী সদস্যপদ গ্রহনের প্রচেষ্টায় সমর্থন জানিয়েছেন। মিঃ ওবামা সোমবার ভারতীয় পার্লামেন্টে তার ভাষণে এই পরিবর্তনের আহ্বান জানান। মিঃ ওবামা বলেন, ভারত বিশ্ব পটভূমিতে তার ন্যায্য স্থান গ্রহণ করতে চলেছে এবং যুক্তরাষ্ট্র ও ভারতের নেতৃত্ব দেওয়ার এক ঐতিহাসিক সুযোগ রয়েছে। তিনি বলেন, ‘আমরা এই সফরে বেরিয়েছি যুক্তরাষ্ট্র এবং ভারতের মধ্যে ইতিমধ্যেই বিরাজমান অনন্য বন্ধুত্বের সম্পর্ককে আরও শক্তিশালী করার উদ্দেশ্যে’। এর আগে এক সাংবাদিক সম্মেলনে ভারতের প্রধানমন্ত্রী মনমোহন সিং পাকিস্তান প্রসঙ্গে বলেন, পাকিস্তানের সঙ্গে সকল অমিমাংসিত সমস্যা সমাধানের জন্য তিনি প্রস্তুত। তিনি বলেন, ‘কিন্তু আমাদের অনুরোধ আপনি একই সঙ্গে আলোচনা চালাতে এবং আগের মতই সন্ত্রাসী ব্যবস্থাকে কার্যকর রেখে যেতে পারেন না। পাকিস্তান এই সন্ত্রাসী কার্যকলাপ থেকে সরে এলে আমরা সকল অমিমাংসিত সমস্যা নিরসনের প্রচেষ্টা চালাতে পারি’। মিঃ ওবামা পাকিস্তানের সঙ্গে উত্তেজনা প্রশমনে ভারতকে সাহায্যের প্রস্তাব দেন। তবে বলেন যুক্তরাষ্ট্র কোন সমাধান চাপিয়ে দিতে পারে না। অর্থনৈতিক বিনিময়ের মধ্যে দিয়ে ভারত ও যুক্তরাষ্ট্রে দুদেশের আরও কর্ম সংস্থান সৃষ্টি হবে এবং সমৃদ্ধি আসবে বলে প্রেসিডেন্ট ওবামা ও প্রধানমন্ত্রী মনমোহন সিংয়ের আশাবাদের মধ্যে দিয়ে সম্পূর্ণ হচ্ছে ভারতে ওবামার সফর। এই বিষয়ে কলকাতা থেকে ভয়েস অফ আমেরিকার সংবাদদাতা গৌতম গুপ্ত একটি রিপোর্ট পাঠিয়েছেন।